Alibaba Group

**Alibaba Group Holding Limited** () ialah sebuah syarikat e-dagang/e-lelong China yang mengkhususkan perniagaan sejagat. Syarikat ini yang berpusat di Hangzhou, memiliki pejabat pemasaran dan jualan luar di lebih 30 buah bandar raya di China, serta di Hong Kong, Switzerland dan Amerika Syarikat. 

Pada tahun 2012, dua portal Alibaba mengendalikan 1.1 trilion yuan (AS $170 bilion) urus niaga. Sebahagian besar operasi syarikat ini ialah di Republik Rakyat China (RRC), dan pada tarikh penawaran awam permulaannya (IPO), 19 September 2014, nilai pasaran Alibaba ialah AS$231 bilion.

Pada September 2013, syarikat ini mencari IPO di Amerika Syarikat selepas satu urusan tidak dapat dipersetujui dengan pihak berkuasa Hong Kong. Perancangan berlaku selama 12 bulan sebelum kemunculan di Bursa Saham New York (NYSE) pada September 2014. Simbol Alibaba di papan tanda adalah "BABA.N", manakala harga IPO pada mulanya mengumpul AS$ 21.8 bilion, yang kemudiannya meningkat kepada AS$ 25 bilion, menjadikannya IPO terbesar dalam sejarah dunia pelaburan dunia, serta telah mengalahkan IPO Facebook (yang terbesar sebelum ini).

Portal pengguna-ke-pengguna Alibaba Taobao, serupa dengan eBay, memiliki hampir satu bilion barang dan menjadi antara 20 tapak web paling-dilawat di seluruh dunia. Tapak web kumpulan ini bertanggungjawab terhadap lebih 60% penghantaran bungkusan di China setakat Mac 2013, dan 80% jualan dalam talian negara itu setakat September 2014. Alipay, suatu perkhidmatan eskrow dalam talian, bertanggungjawab terhadap sekitar separuh urus niaga bayaran dalam talian di China.

## Sejarah
Alibaba diasaskan oleh Jack Ma pada tahun 1999 sebagai sebuah perkhidmatan papan buletin agar syarikat perniagaan dapat mengeposkan, membeli dan menjual perintis jualan. Softbank, sebuah perbadanan telekomunikasi dan media yang berpusat di Jepun, merupakan salah satu pelaburnya yang terawal. Syarikat Jepun ini mula-mulanya melabur sebanyak AS$18 juta pada tahun 2000 dan kemudiannya juga menyertai pembiayaan yang berikut. Seterusnya, Alibaba menjadi sebuah laman sesawang sejagat untuk perusahaan kecil dan sederhana, bukan sahaja untuk mengenal pasti bakal rakan perdagangan yang berpotensi tetapi juga untuk berinteraksi antara satu sama lain dan menjalankan perniagaan dalam talian.
 
Menjelang bulan Oktober 2005, Alibaba dan Yahoo! menjalin sebuah perkongsian strategi jangka panjang, dengan Yahoo! mengambil alih 40% daripada syarikat Alibaba pada harga AS$1 bilion berserta aset Yahoo! di China yang bernilai sekitar AS$700 juta. Melalui perkongsian ini, Alibaba juga mendapatkan teknologi Yahoo! serta dapat mempergunakan sumber sejagatnya. Yahoo! turut memasukkan gelintaran dalam taliannya ke dalam portfolio perniagaan e-dagang Alibaba dan dengan itu, membantu Alibaba menjadi salah satu syarikat internet yang terbesar di China.

Pada 5 September 2014, kumpulan ini meletakkan julat harga awal AS$60-$66 untuk penawaran awam permulaannya (IPO). Penyenaraian di Bursa Saham New York (NYSE) ini dijangka menghasilkan lebih $20 bilion, menjadikannya penyenaraian teknologi terbesar dalam sejarah A.S., mengatasi Facebook.
Pada 18 September, IPO Alibaba diberi harga AS$68, mengumpul AS$21.8 bilion bagi syarikat itu dan pelaburnya.
Pada 19 September, saham Alibaba (BABA) mula didagangkan di NYSE dengan harga pembukaan $92.70 pada 11:55am EST. Penaja jamin Alibaba kemudian mengumumkan mereka menggunakan pilihan *greenshoe* untuk menjual 15% lebih saham daripada rancangan asal, meningkatkan jumlah IPO ke $25 bilion.

## Entiti berkaitan
* Alibaba.com
* Taobao
* Tmall.com
* Juhuasuan
* eTao
* Alipay
* Alibaba Cloud Computing
* AliExpress
* China Yahoo!
* Laiwang
* ChinaVision Media Group
* Youku Tudou
* 11 Main
* Alibaba Group R&D institute

## Rujukan

## Pautan luar
*Laman rasmi Alibaba.com
*Laman rasmi Taobao.com
*Laman rasmi Alipay.com
*Laman rasmi Alisoft.com 
*Laman rasmi Yahoo! China
*Laman rasmi Globaltrade.net